Diari Oficial de la Generalitat Valenciana


Sumari del DOGV 3889, del 30-11-2000 (2000/9354)

RESOLUCIÓ de 3 de novembre de 2000, del conseller d'Obres Públiques, Urbanisme i Transports, per la qual es determina l'explotació per part de l'Entitat de Sanejament d'Aigües Residuals de la Comunitat Valenciana de les obres de depuració integral de l'Albufera sud (termes municipals d'Almussafes, Alginet, Benifaió i Sollana a València).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3889

Data del DOGV
:   30-11-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/9354


Data del document
:   03-11-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Alginet
    * Sollana
    * Almussafes
    * Benifaió
    * tractament de l'aigua
    * contracte de serveis

RESOLUCIÓ de 3 de novembre de 2000, del conseller d'Obres Públiques, Urbanisme i Transports, per la qual es determina l'explotació per part de l'Entitat de Sanejament d'Aigües Residuals de la Comunitat Valenciana de les obres de depuració integral de l'Albufera sud (termes municipals d'Almussafes, Alginet, Benifaió i Sollana a València). [2000/A9354]
  
Antecedents de fet
  
La Conselleria d'Obres Públiques, Urbanisme i Transports de la Generalitat i el Ministeri d'Obres Públiques, Transports i Medi Ambient van subscriure el 27 de febrer de 1995 un conveni per a l'execució d'actuacions del Pla Nacional de Sanejament i Depuració d'Aigües Residuals Urbanes.
  
Les obres de depuració integral de l'Albufera sud estan incloses en les obres del Pla Nacional de Sanejament i Depuració de les Aigües Residuals Urbanes, i és el Ministeri de Medi Ambient l'encarregat d'executar aquestes actuacions.
  
En aquest moment les obres estan molt avançades, i es preveu l'acabament per a juliol de 2001, a pesar que els col·lectors encara no s'han iniciat per estar en tràmit una modificació que afecta els traçats i procediments constructius. A partir de l'1 d'octubre de 2001, es preveu que s'entreguen les obres a la Generalitat Valenciana. Per això, és necessari prendre les mesures per a garantir la correcta explotació d'aquestes i l'adequada prestació del servei públic per al qual foren construïdes.
  
Fonaments de dret
  
La Llei 2/1992, de 26 de març, de Sanejament d'Aigües Residuals de la Comunitat Valenciana, determina en l'article 3 que correspon a la Generalitat entre altres atribucions, la planificació, l'aprovació definitiva de plans i projectes, així com l'elaboració de projectes, execució d'obres i l'explotació de les instal·lacions i serveis que promoga directament. De la mateixa manera, la llei determina que la Generalitat podrà utilitzar qualsevol mecanisme convingut, concertat, organitzatiu o funcional en el cas que això contribuïsca a millorar l'eficàcia de la gestió pública.
  
D'una altra banda, l'article 13 assenyala que l'actuació de la Generalitat en les matèries a què es refereix la llei es portarà a terme a través del Govern Valencià i de les conselleries d'Obres Públiques, Urbanisme i Transports i de Medi Ambient, i, així mateix, a través de l'Entitat Pública de Sanejament d'Aigües Residuals de la Comunitat Valenciana, que la pròpia llei crea amb personalitat jurídica pròpia i plena capacitat pública i privada, i que té per objecte la gestió, l'explotació d'instal·lacions i serveis, i l'execució d'obres de tractament, depuració i, si és procedent, reutilització d'aigües depurades en els termes establits en la llei (article 14).
  
Igualment, atés que l'entitat es concep com una persona jurídica de caràcter essencialment instrumental, la llei estableix entre les seues funcions la de gestionar l'explotació de les instal·lacions i executar les obres de sanejament i depuració que la Generalitat determine, així com aquelles altres que li puguen encomanar les entitats locals o altres organismes (article 16.a).
  
Per acabar, conforme amb l'article 14.2 de l'esmentada llei, la relació de la Generalitat amb l'Entitat Pública de Sanejament es realitzarà a través de la Conselleria d'Obres Públiques, Urbanisme i Transports.
  
En virtut d'això de conformitat amb el que estableixen els articles 14.2 i 16.a de la Llei 2/1992, de 26 de març, article 35 de la Llei 5/1983, de 30 de desembre, del Govern Valencià, i 7 del Decret 110/2000, de 18 de juliol, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports, resolc:
  
L'explotació de les instal·lacions de la depuració integral d'Albufera sud (València), la portarà a terme l'Entitat Pública de Sanejament d'Aigües Residuals de la Comunitat Valenciana, amb efecte des de l'1 d'octubre de 2001.
  
Contra aquesta resolució que posa fi a la via administrativa pot interposar-se, amb caràcter potestatiu, un recurs de reposició davant el mateix òrgan que dictà la resolució en el termini d'un mes, comptador des de l'endemà de la seua notificació, en virtut del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada a aquests per la Llei 4/1999, de 13 de gener (BOE núm. 12, de 14 de gener).
  
No obstant el que disposa el paràgraf anterior, aquesta resolució podrà ser impugnada directament davant el Jutjat Contenciós Administratiu de la ciutat de València, a través de la interposició del corresponent recurs contenciós administratiu en el termini de dos mesos, comptadors des de l'endemà de la notificació d'aquesta o, si és procedent, de la resolució expressa del recurs potestatiu de reposició, de conformitat amb el que estableix en l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjudici que puga exercitar, si és procedent, qualsevol altre recurs que estime procedent.